След поражението си при Шегешвар (днешна Сигишоара) на 31 юли въстаническият командир Юзеф Бем събира наличните си войски и се насочва по обходни пътища в тила на руската армия към Херманщат, където е оставен обозът ѝ. На 5 август Бем отблъсква отряда на генерал Густав Хасфорд (4500 бойци) и овладява града без обоза, своевременно изтеглен от руснаците. Рано на следващото утро унгарците се готвят да подновят атаката срещу Хасфорд, когато в собствения им тил се появяват значителни руски сили. Узнал със закъснение за действията на Бем, командващият руските операции в Трансилвания генерал Александър Лидерс се впуска в преследване и успява да го застигне, като само за три дни войските му изминават 150 km.